Virallinen lehti nro C 109 , 01/05/1995 s. 0038



B4-0616, 0617, 0618, 0620, 0621, 0625, 0626, 0629 ja 0633/95 Päätöslauselma vaarallisten jätteiden siirrosta OECD:n ulkopuolisiin maihin jälleenkäsittelyä varten Euroopan parlamentti, joka - ottaa huomioon lausuntonsa, joka koskee ehdotusta neuvoston asetukseksi jätteiden siirtojen valvonnasta Euroopan yhteisössä ((EYVL C 94, 13.4.1992, s. 276 ja EYVL C 42, 15.2.1993, s. 82)), ja erityisesti sen tarkistukset, joilla kielletään vuoteen 2000 mennessä vaarallisten jätteiden vienti OECD:n ulkopuolisiin maihin hyötykäyttöä varten, - ottaa huomioon neuvoston asetuksen (ETY) N:o 259/93 jätteiden siirtojen valvonnasta Euroopan yhteisössä ((EYVL L 30, 6.2.1993, s. 1)), ja erityisesti sen 14 artiklan 1 kohdan, 16, 17 ja 18 artiklan, - ottaa huomioon Baselin sopimuksen osapuolten kokouksessa 25. maaliskuuta 1994 tehdyn päätöksen lopettaa vaiheittain 31. joulukuuta 1997 mennessä jätteiden vienti OECD-maista OECD:n ulkopuolisiin maihin hyötykäyttöä varten, - ottaa huomioon ympäristöministerien neuvoston 25. maaliskuuta 1994 tekemän päätöksen yhtyä Baselin sopimuksen osapuolten kokouksen kantaan, - ottaa huomioon, että ympäristöministerien neuvosto kieltäytyi 9. maaliskuuta 1995 keskustelemasta Tanskan, Suomen ja Ruotsin vaatimuksesta, jonka mukaan neuvoston 25. maaliskuuta 1994 tekemä päätös kirjattaisiin muutoksena Baselin sopimukseen, 1. Toistaa kantansa, jonka mukaan vaarallisten jätteiden vienti OECD:n ulkopuolisiin maihin jälleenkäsittelytarkoituksessa pitäisi kieltää mahdollisimman pian; 2. Korostaa, että vaarallisen jätteen vienti jälleenkäsittelytarkoituksessa on edelleen liian usein tekosyy päästä jätteestä lopullisesti eroon ympäristölle tuhoisalle tavalla viemällä se vähemmän kehittyneisiin maihin; 3. Pyytää neuvostoa pysymään 25. maaliskuuta 1994 muodostamassaan kannassa ja uudistamaan kantansa, jonka mukaan vaarallisten jätteiden jälleenkäsittelytarkoituksessa tapahtuva vienti OECD:n ulkopuolisiin maihin olisi lopetettava; 4. Pyytää neuvostoa ja komissiota mahdollisimman pian vahvistamaan muodollisesti Ruotsin, Suomen, Tanskan ja Norjan Baselin sopimuksen sihteeristölle 4. maaliskuuta 1995 esittämän ehdotuksen 25. maaliskuuta 1994 kokoontuneen ympäristöministerien neuvoston päätöksen mukaisesti; 5. Pyytää komissiota kiinnittämään huomiota monien vähemmän kehittyneiden maiden pyyntöön, ettei niiden tarvitsisi kärsiä kehittyneemmistä maista tuotavista vaarallisista jätteistä, ja tarkastelemaan mitä on tehtävissä nykyisen tai aikaisemman viennin aiheuttamien vahinkojen korjaamiseksi tai korvaamiseksi; 6. Pyytää komissiota panemaan tarkalleen täytäntöön parlamentin tässä asiassa niin usein esittämän kannan eikä rajoittamaan näkemystään vaarallisen jätteen jälleenkäsittelytarkoituksessa tapahtuvan viennin puhtaasti taloudellisiin näkökohtiin; 7. Pyytää komissiota ja asianomaisia jäsenvaltioita julkistamaan kaikki tähänastiset kahdenväliset, OECD-maiden jätteiden siirtoja koskevat sopimuksensa ja luetteloimaan OECD:n ulkopuoliset maat, joiden kanssa käytävät neuvottelut ovat vielä kesken; 8. Pyytää sellaisia Baselin sopimuksen allekirjoittaneita jäsenvaltioita, jotka eivät ole vielä ratifioineet sopimusta, tekemään sen viipymättä; 9. Kehottaa puhemiestään välittämään tämän päätöslauselman neuvostolle, komissiolle, Baselin sopimuksen sihteeristölle, jäsenvaltioiden ja muiden OECD-maiden parlamenteille ja hallituksille sekä OECD:n ulkopuolisten maiden hallituksille ja parlamenteille.